Ir-Regolament tal-Kummissjoni (KEE) Nru 2675/94
tat-3 ta' Novembru 1994
li jemenda r-Regolament (KEE) Nru 1014/90 li jistabbilixxi regoli ta' implimentazzjoni dettaljati dwar id-definizzjoni, id-deskrizzjoni u l-preżentazzjoni tax-xorb alkoħoliku
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1576/89 tad-29 ta' Mejju 1989 li jistabbilixxi regoli ġenerali dwar id-definizzjoni, id-deskrizzjoni u l-preżentazzjoni tax-xorb alkoħoliku [1], kif emendati l-aħħar bir-Regolament (KEE) Nru 3280/92 [2], u b'mod partikolari l-Artikolu 1(4)(i) (2) u 6 (3) tar-Regolament,
Billi l-Artikolu 5 tar-Regolament (KEE) Nru 1576/89 jistabbilixxi li l-ismijiet msemmija fl-Artikolu 1(4) għandhom jintużaw għax-xorb alkoħoliku definiti fih u li x-xorb alkoħoliku li ma jissodisfax l-ispeċifikazzjonijiet stabbiliti għall-prodotti definiti fl-Artikolu 1(4) ma jistgħux iġibu l-ismijiet assenjati hemmhekk lil dawk il-prodotti u jridu jkunu deskritti bħala "xorb alkoħoliku" jew "spirti";
Billi għandhom jiġu stabbiliti dispożizzjonijiet speċjali dwar l-ismijiet ta' ċertu taħlit ta' xorb alkoħoliku bil-ħsieb li tiġi żgurata kompetizjoni ġusta bejn dan it-taħlit u x-xorbalkoħoliku kif definit fir-Regolament (KEE) Nru 1576/89 u sabiex il-konsumaturi jiġu mgħarrfa sew dwar in-natura u l-komposizzjoni alkoħolika tat-taħlit biex tiġi evitata kull konfużjoni fir-rigward tagħhom; billi dawn id-dispożizzjonijiet speċjali għandhom iżidu ma' l-obbligi stabbiliti fid-Direttiva tal-Kunsill 79/112/KEE [3], kif l-aħħar emendata bid-Direttiva tal-Kummissjoni 93/102/KE [4], dwar l-approssimazzjoni tal-liġijiet ta' l-Istati Membri li għandhom x'jaqsmu ma' l-ittikkettjar tal-prodotti ta' l-ikel u fid-Direttiva tal-Kunsill 75/106/KEE [5], kif l-aħħar emendata bid-Direttiva 89/676/KEE [6], dwar iż-żjieda tal-volum ta' ċerti likwidi li jkunu ppakkjati minn qabel;
Billi r-reputazzjoni u l-kwalità ta' l-ispirti eleġibbli għal waħda mid-deskrizzjonijiet tradizzjonali jew ġeografiċi msemmija fl-Artikolu 1 tar-Regolament (KEE) Nru 1576/89 u l-Anness II tiegħu għandhom jiġu mħarsa billi jiġi projbit l-użu tad-deskrizzjonijiet ta' dan it-taħlit ta' xorb alkoħoliku;
Billi l-ismijiet ta' ċertu frott tropikali għandhom jiżdiedu mal-lista tal-frott fl-Artikolu 4 tar-Regolament tal-Kummissjoni (KEE) Nru 1014/90 [7], kif emendat l-aħħar bir-Regolament (KEE) Nru 3458/92 [8], sabiex jiġu meqjusa l-prattiċi tradizzjonali fid-dipartiment Franċiżi esterni;
Billi l-miżuri stabbiliti f'dan ir-Regolament huma konformi ma' l-opinjoni tal-Kumitat ta' Implimentazzjoni għax-Xorb Alkoħoliku,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 1014/90 huwa emendat kif ġej:
1. Fl-Artikolu 4, it-tielet paragrafu li ġej huwa miżjud:
"L-ewwel paragrafu ikopri wkoll, għall-prodotti magħmula fit-territorji u d-dipartimenti Franċiżi esterni, ix-xorb alkoħoliku miksub mill-frott li ġej:
- banana (Musa paradisiaca),
- frotta tal-passjoni (Passiflora edulis),
- ambarella (Spondias dulcis),
- hog plum (spondias mombin).";
2. L-Artikolu 7ċ li ġew għandu jiddaħħal:
"L-Artikolu 7ċ
Meta xorb alkoħoliku li huwa elenkat fl-Artikolu 9 tar-Regolament (KEE) Nru 1576/89 jiġi mħallat ma:
- xorb alkoħoliku wieħed jew iżjed, kemm jekk ikun definit fl-Artikolu 1(4) tar-Regolament (KEE) Nru 1576/89 u kemm jekk le, u/jew
- distillat wieħed jew iżjed ta' oriġini agrikola,
id-deskrizzjoni tal-bejgħ "spirtu" jew "xarba alkoħolika" trid tidher b'mod ċar u viżibbli, mingħajr ebda terminu ieħor ta' kwalifikazzjoni, f'pożizzjoni prominenti fuq it-tikketta.
L-ewwel paragrafu m'għandux japplika għad-deskrizzjoni u l-preżentazzjoni ta' dan it-taħlit meta dan ikun jissodisfa xi waħda mid-definizzjonijiet stabbiliti fl-Artikolu 1(4) tar-Regolament (KEE) Nru 1576/89 u mingħajr ebda preġudizzju għad-dispożizzjonijiet ta' l-Artikolu 7b.
Mingħajr preġudizzju għad-dispożizzjonijiet tad-Direttiva tal-Kunsill 79/112/KEE [9] dwar l-ittikkettjar ta' l-ingredjenti tax-xorb alkoħoliku, it-tikkettjar u l-preżentazzjoni tal-prodotti li jirriżultaw mit-taħlit hawn fuq imsemmi jistgħu juru biss waħda mit-termini ġeneriċi elenkati fl-Artikolu 1(4) tar-Regolament (KEE) Nru 1576/89; jekk it-terminu ma jkunx jifforma parti mill-bejgħ, għandhom jingħataw il-proporzjonijiet ta' l-ingredjenti alkoħoliċi li jinsabu fit-taħlita, preċeduti bil-kliem "xorb alkoħoliku mħallat". Dan li huwa msemmi hawn fuq għandu jinkiteb b'karattri uniformi ta' l-istess tipa u kulur bħal dawk użati fid-deskrizzjoni tal-bejgħ. Ma jistgħux ikunu akbar minn nofs id-daqs tal-karattri wżati għad-deskrizzjonijiet tal-bejgħ.
Il-proporzjon ta' kull ingredjent alkoħoliku għandu jkun daqs il-perċentwal tal-volum ta' alkoħol pur li huwa jirrapreżenta fit-total tal-kontenut ta'alkoħol pur skond il-volum tat-taħlita. Dan għandu jintwera bħala "% vol" f'ordni dixxendenti tal-kwantitajiet użati."
Artikolu 2
Dan ir-Regolament m'għandux japplika għall-prodotti msemmija fil-punt 1 ta' l-Artikolu 1, magħmula qabel jew matul il-proċess tal-produzzjoni fid-data tad-dħul tiegħu fis-seħħ u li jikkonformaw mar-regoli fis-seħħ fid-data tal-pubblikazzjoni tiegħu.
"Produzzjoni" tfisser l-operazzjonijiet meħtieġa sabiex jinkiseb il-prodott finali, fil-flixkun u ttikkettjat għall-konsumatur finali.
Sabiex ikunu jistgħu jitqiegħdu fuq is-suq prodotti li jkunu jinsabu fil-proċess tal-produzzjoni qabel id-data tad-dħul fis-seħħ ta' dan ir-Regolament, l-operaturi għandhom jinnotifikaw lill-awtoritajiet nazzjonali kompetenti fix-xahar ta' wara l-imsemmijja data tad-dħul fis-seħħ dwar il-kwantatijiet ta' prodotti minn dawn li huma jkollhom f'dik id-data.
Artikolu 3
Dan ir-Regolament għandu jidħol fis-seħħ fis-seba' ġurnata wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 ta' Novembru 1994.